พรรคกล้าธรรม

**พรรคกล้าธรรม** (; ย่อ: กธ.) เป็นพรรคการเมืองไทย ปัจจุบันนฤมล ภิญโญสินวัฒน์ เป็นหัวหน้าพรรค ไผ่ ลิกค์ เป็นเลขาธิการพรรค รวมถึงเป็นสังกัดของกลุ่มธรรมนัสในปัจจุบัน

## ประวัติ
### พรรคเศรษฐกิจไทย
พรรคเศรษฐกิจไทยจดทะเบียนก่อตั้งเป็นลำดับที่ 1/2563 เมื่อวันที่ 7 เมษายน พ.ศ. 2563 โดยมีนายประสงค์ วรารัตนกุล และนายเมธาวี เนตรไสว เป็นหัวหน้าพรรคและเลขาธิการพรรคคนแรก

โดยพรรคเศรษฐกิจไทยได้ปรากฏเป็นข่าวเมื่อมีกระแสออกมาว่า ฉัตรชัย พรหมเลิศ ปลัดกระทรวงมหาดไทย ได้ให้คนมาจดทะเบียนจัดตั้งไว้ โดยทางพรรคได้จัดประชุมจัดตั้งสาขาพรรคครบทั้ง 4 ภาคแล้วและมีกำหนดจัดประชุมใหญ่ของพรรคในเดือนกรกฎาคม พ.ศ. 2564 แต่ด้วยสถานการณ์โควิดจึงจำเป็นต้องเลื่อนออกไปก่อน ในเวลาต่อมาคณะกรรมการบริหารพรรคพ้นจากตำแหน่งทั้งคณะเนื่องจากนายประสงค์ หัวหน้าพรรคได้ยื่นหนังสือลาออกจากการเป็นสมาชิกพรรคเมื่อวันที่ 19 กุมภาพันธ์ พ.ศ. 2564 ทำให้พ้นจากตำแหน่งหัวหน้าพรรคโดยทางพรรคได้รับหนังสือดังกล่าวเมื่อวันที่ 20 กุมภาพันธ์ พ.ศ. 2564 ทำให้คณะกรรมการบริหารพรรคที่เหลืออยู่พ้นจากตำแหน่งทั้งคณะแต่ยังต้องดำรงตำแหน่งปฏิบัติหน้าที่ต่อไปจนกว่าจะมีการเลือกตั้งคณะกรรมบริหารพรรคชุดใหม่ โดย นางรัชนี ศิวะเวชช ซึ่งเป็นรองหัวหน้าพรรคได้รักษาการในตำแหน่งหัวหน้าพรรค

จากนั้นในวันที่ 29 กันยายน พ.ศ. 2564 พันเอก สุชาติ จันทรโชติกุล อดีตประธานยุทธศาสตร์ภาคใต้และผู้ร่วมก่อตั้งพรรคพลังประชารัฐ ได้ให้สัมภาษณ์กับนักข่าวว่าเตรียมย้ายมาสังกัดพรรคเศรษฐกิจไทยพร้อมคณะอีก 9 คนนำโดย นาย ทวี สุระบาล อดีต ส.ส. จังหวัดตรัง แต่ในเวลาต่อมาพันเอกสุชาติได้ไปสมัครเป็นสมาชิกพรรคกล้า ของกรณ์ จาติกวณิช

วันที่ 12 ธันวาคม พ.ศ. 2564 ทางพรรคเศรษฐกิจไทยได้จัดประชุมใหญ่เพื่อเลือกตั้งคณะกรรมการบริหารพรรคชุดใหม่แทนชุดเดิมที่พ้นจากตำแหน่งซึ่งที่ประชุมมีมติเลือกปัญญา พุกราชวงศ์ และปราโมทย์ ปรีพูล เป็นหัวหน้าพรรคและเลขาธิการพรรคคนใหม่ตามลำดับ จากนั้นในวันที่ 18 มีนาคม พ.ศ. 2565 ทางพรรคเศรษฐกิจไทยได้จัดการประชุมใหญ่สามัญประจำปี ณ ที่ทำการพรรคเศรษฐกิจไทย แห่งใหม่ อาคารยูทาวเวอร์ ถนนศรีนครินทร์ เพื่อแก้ไขข้อบังคับพรรค เปลี่ยนแปลงโลโก้พรรค เปลี่ยนแปลงที่ทำการพรรค และเลือกตั้งคณะกรรมการบริหารพรรคชุดใหม่ ซึ่งที่ประชุมมีมติเลือก พลเอก วิชญ์ เทพหัสดิน ณ อยุธยา และร้อยเอก ธรรมนัส พรหมเผ่า เป็นหัวหน้าพรรคและเลขาธิการพรรคคนใหม่ตามคาด โดยมีบุญสิงห์ วรินทร์รักษ์ เป็นนายทะเบียนสมาชิกพรรค ธนพร ศรีวิราช ภรรยาของธรรมนัสเป็นเหรัญญิกพรรค

ในวันที่ 24 มีนาคม พ.ศ. 2565 พรรคเศรษฐกิจไทยได้จัดการประชุมคณะกรรมการบริหารพรรคครั้งที่ 3/2565 ที่ที่ทำการพรรค โดยวาระการประชุมเป็นการรับทราบรายงานการประชุมใหญ่ของพรรคเมื่อวันที่ 18 มีนาคม พ.ศ. 2565 พร้อมกับมีมติแต่งตั้งตำแหน่งต่าง ๆ เพิ่มเติม จากนั้นในวันที่ 30 มีนาคม พ.ศ. 2565 พลเอกวิชญ์ หัวหน้าพรรคเศรษฐกิจไทยได้เปิดตัว ซินแสโจ้ คมสัน พันธุ์วิชาติกุล เป็นว่าที่ผู้สมัคร ส.ส. คนแรกของพรรคในเขต บางพลัด-บางกอกน้อย

ต่อมาในวันที่ 24 พฤษภาคม พ.ศ. 2565 บุญสิงห์ วรินทร์รักษ์ สส.บัญชีรายชื่อและนายทะเบียนสมาชิกพรรคได้เปิดเผยว่าตนเองและคณะกรรมการบริหารพรรคอีก 14 คนรวมเป็น 15 คนได้ตัดสินใจยื่นหนังสือลาออกจากการเป็นกรรมการบริหารพรรคต่อนายทะเบียนพรรคการเมืองและ กกต. แล้วทำให้คณะกรรมการบริหารพรรคชุดปัจจุบันต้องพ้นจากตำแหน่งทั้งคณะและต้องเลือกตั้งคณะกรรมการบริหารพรรคชุดใหม่ภายใน 45 วันตามข้อบังคับพรรคเศรษฐกิจไทย ต่อมาพลเอกวิชญ์ได้ตัดสินใจลาออกจากการเป็นหัวหน้าพรรคและสมาชิกพรรครวมทั้ง ซินแสโจ้ คมสัน ก็ตัดสินใจลาออกจากการเป็นรองโฆษกพรรคและสมาชิกพรรคตามพลเอกวิชญ์ ไป

จากนั้นในวันที่ 10 มิถุนายน พ.ศ. 2565 พรรคเศรษฐกิจไทยได้จัดประชุมใหญ่วิสามัญ ครั้งที่ 2/2565 เพื่อแก้ไขข้อบังคับพรรคในการเปลี่ยนแปลงที่ทำการพรรคไปอยู่ที่ 130/1 ซอยรัชดาภิเษก 54 ถนนรัชดาภิเษก แขวงลาดยาว เขตจตุจักร หรืออาคารปานศรี ซึ่งเป็นที่ทำการพรรคแห่งแรกของพรรคพลังประชารัฐ พร้อมกับเลือกตั้งคณะกรรมการบริหารพรรคชุดใหม่จำนวน 24 คนซึ่งที่ประชุมมีมติเลือกร้อยเอกธรรมนัส พรหมเผ่า และนายไผ่ ลิกค์ เป็นหัวหน้าพรรคและเลขาธิการพรรคคนใหม่ ต่อมาในวันที่ 8 ตุลาคม พ.ศ. 2565 ร้อยเอกธรรมนัสได้ยื่นหนังสือลาออกจากตำแหน่งหัวหน้าพรรคโดยให้มีผลในวันเดียวกันส่งผลให้คณะกรรมการบริหารพรรคต้องพ้นจากตำแหน่งทั้งคณะ

ในวันที่ 10 ตุลาคม พ.ศ. 2565 พรรคเศรษฐกิจไทยได้จัดประชุมใหญ่วิสามัญ ครั้งที่ 3/2565 เพื่อแก้ไขข้อบังคับพรรคในการเปลี่ยนแปลงตราสัญลักษณ์พรรค ย้ายที่ทำการพรรคไปอยู่ที่จังหวัดพะเยา และเลือกตั้งคณะกรรมการบริหารพรรคชุดใหม่จำนวน 11 คน ซึ่งที่ประชุมมีมติเลือกเชวงศักดิ์ ใจคำ และสัจจวิทย์ ลีลาวณิชย์ เป็นหัวหน้าพรรคและเลขาธิการพรรคคนใหม่ จากนั้นในวันที่ 7 ธันวาคม 2565 นายสุธี พงษ์เพียรชอบ ได้ยื่นหนังสือลาออกจากการเป็นสมาชิกพรรคเศรษฐกิจไทยทำให้พ้นจากตำแหน่งนายทะเบียนสมาชิกพรรคส่งผลให้เหลือคณะกรรมการบริหารพรรคจำนวน 10 คน

### พรรคกล้าธรรม
ต่อมาในวันที่ 25 เมษายน 2566 พรรคเศรษฐกิจไทยได้จัดประชุมใหญ่สามัญ ครั้งที่ 1/2566 เพื่อแก้ไขข้อบังคับพรรคโดยเปลี่ยนแปลงชื่อพรรคเป็น พรรคกล้าธรรม เปลี่ยนตราสัญลักษณ์พรรค นโยบายพรรค คำขวัญและอุดมการณ์พรรค รวมถึงเลือกตั้งกรรมการบริหารพรรคแทนตำแหน่งที่ว่างจำนวน 1 ตำแหน่งซึ่งที่ประชุมมีมติเลือกนายศุภกิต ปัญญา เป็นนายทะเบียนสมาชิกพรรคคนใหม่

วันที่ 6 สิงหาคม พ.ศ. 2567 พรรคกล้าธรรมจัดประชุมใหญ่วิสามัญ ครั้งที่ 1/2567 เพื่อเลือกหัวหน้าพรรค และคณะกรรมการบริหารพรรคชุดใหม่ หลังจากนายเชวงศักดิ์ ใจคำ ได้ยื่นหนังสือขอลาออกจากตำแหน่งหัวหน้าพรรคกล้าธรรม เมื่อวันที่ 17 กรกฎาคม จึงทำให้กรรมการบริหารพรรคพ้นจากตำแหน่งทั้งคณะ โดยผลการลงคะแนนเลือกหัวหน้าพรรคกล้าธรรมคนใหม่ ปรากฏว่า นางนฤมล ภิญโญสินวัฒน์ ผู้แทนการค้าไทยได้รับคัดเลือกเป็นหัวหน้าพรรคคนใหม่ ส่วนเลขาธิการพรรคยังคงเป็นนายสัจจวิทย์ ลีลาวณิชย์

นฤมลได้กล่าวว่า ที่ทำการพรรคกล้าธรรมจะเปิดตัวอย่างเป็นทางการในเดือนธันวาคม โดยจะใช้อาคารปานศรี ซึ่งเป็นที่ทำการเดิมของพรรคเศรษฐกิจไทยยุคของร้อยเอก ธรรมนัส พรหมเผ่า เป็นที่ทำการพรรคอย่างเป็นทางการ และในส่วนของการเตรียมความพร้อมในการเลือกตั้งครั้งถัดไป พรรคกล้าธรรมจะไปทุกภาค แต่จะเน้นพิเศษในภาคเหนือ ภาคใต้ ภาคตะวันออกเฉียงเหนือในบางพื้นที่ และจังหวัดฉะเชิงเทรา ที่มี อิทธิ ศิริลัทธยากร รัฐมนตรีช่วยว่าการกระทรวงเกษตรและสหกรณ์ รับผิดชอบพื้นที่ ทั้งนี้ พรรคกล้าธรรมจะไม่มีการเข้าไปร่วมในการเลือกตั้งนายกองค์การบริหารส่วนจังหวัดโดยตรง แต่ยังมีการสนับสนุนสมาชิกพรรคกันอยู่

## บทบาททางการเมือง
### การย้ายเข้าพรรคของ[[กลุ่มธรรมนัส]]
#### ครั้งที่หนึ่ง
ต่อมาในวันพุธที่ 19 มกราคม พ.ศ. 2565 พรรคเศรษฐกิจไทยได้ปรากฏเป็นข่าวอีกครั้งว่า ร้อยเอก ธรรมนัส พรหมเผ่า สส.พะเยา และอดีตเลขาธิการพรรคพลังประชารัฐ พร้อม สส. ในกลุ่มอีก 20 คนได้เตรียมย้ายเข้ามาสังกัดพรรคเศรษฐกิจไทย ซึ่งมีกระแสข่าวที่ยังไม่ได้รับการยืนยันชัดเจนว่าปรากฏชื่อของ บิ๊กน้อย พลเอก วิชญ์ เทพหัสดิน ณ อยุธยา เป็นหัวหน้าพรรค, อภิชัย เตชะอุบล สส. บัญชีรายชื่อ และอดีตเหรัญญิกพรรคประชาธิปัตย์ เป็นเลขาธิการพรรค และพลตำรวจเอก พัชรวาท วงษ์สุวรรณ อดีตผู้บัญชาการตำรวจแห่งชาติ พลเรือเอก ศิษฐวัชร วงษ์สุวรรณ น้องชายของพลเอก ประวิตร วงษ์สุวรรณ เป็นที่ปรึกษาพรรค จากนั้นในวันพฤหัสบดีที่ 20 มกราคม พ.ศ. 2565 ไผ่ ลิกค์ สส. กำแพงเพชร ซึ่งโดนขับออกจากพรรคพลังประชารัฐ เช่นเดียวกับร้อยเอกธรรมนัส ได้โพสต์เฟซบุ๊กยืนยันว่า กลุ่ม สส. ทั้ง 21 คนจะย้ายเข้าไปสังกัดพรรคเศรษฐกิจไทยเพราะแนวทางเข้ากันได้

กระทั่งวันอาทิตย์ที่ 23 มกราคม พ.ศ. 2565 จอมขวัญ กลับบ้านเกาะ สส. สมุทรสาคร ซึ่งได้ย้ายเข้ามาเป็นสมาชิกพรรคเศรษฐกิจไทยได้ประชุมจัดตั้งตัวแทนสาขาพรรคเศรษฐกิจไทย เขต 3 ที่ วัดบางพลี ตำบลบางโทรัด อำเภอเมืองสมุทรสาคร จังหวัดสมุทรสาคร จากนั้นในวันพฤหัสบดีที่ 3 กุมภาพันธ์ เวลา 11.30 น. พลเอก วิชญ์ เทพหัสดิน ณ อยุธยา ประธานยุทธศาสตร์พรรคพลังประชารัฐ ได้ยื่นหนังสือลาออกจากการเป็นสมาชิกพรรคต่อ พลเอก ประวิตร วงษ์สุวรรณ หัวหน้าพรรค ทำให้พ้นจากตำแหน่งประธานยุทธศาสตร์พรรคพลังประชารัฐ โดยแอดมินเพจ อาน้อย วิชญ์ เทพหัสดิน ณ อยุธยา ได้โพสต์ผ่านเฟซบุ๊กว่า เตรียมเข้ารับตำแหน่งหัวหน้าพรรคเศรษฐกิจไทย ซึ่งต่อมาแอดมินได้ออกมายอมรับว่าเกิดจากรับข้อมูลคลาดเคลื่อนและตีเจตนารมณ์ผิดต่อมาจึงได้แก้ไขข้อความให้ถูกต้องและแอดมินได้กล่าวขอโทษต่อลูกเพจและประชาชน แต่อย่างไรก็ดีภายในเวลาไม่กี่นาทีแรกนักข่าวได้แคปโพสท์ของแอดมินไปทำข่าวและตีความพร้อมตั้งคำถามไปหลายทิศทางจึงทำให้เกิดกระแสข่าวออกมาค่อนข้างสับสนเนื่องจาก หลังจากนั้นเพียงวันเดียวพล.อ.วิชญ์ เทพหัสดิน ณ อยุธยา ก็ยังคงลงพื้นที่ เมื่อวันที่ 4 กุมภาพันธ์ ที่ศูนย์กักกัน (OQ) แรงงานต่างด้าวตาม MOU โรงแรมอินโดจีน แกรนด์ เรสซิเด้นซ์ ตำบลป่าไร่ อำเภออรัญประเทศ จังหวัดสระแก้ว เพื่อหารือ วางแนวทาง เรื่อง การขาดแคลนแรงงาน,ปัญหาด้านแรงานต่างด้าวลักลอบเข้าเมืองโดยผิดกฎหมาย (ซึ่งอาจเกี่ยวโยงถึงการค้ามนุษย์), ป้องกันการแพร่ระบาดของโรคโควิด19 จากแรงงานต่างด้าวเข้าสู่ไทย พร้อมกับพล.อ.ประวิตร วงษ์สุวรรณ ตามปกติ

พรรคเศรษฐกิจไทยได้แจ้งต่อสภาผู้แทนราษฏรว่า ได้ทำการรับสมาชิกสภาผู้แทนราษฎรที่ถูกขับออกจากพรรคพลังประชารัฐ จำนวน 18 คน เข้าสังกัดพรรคเศรษฐกิจไทย จากนั้นในวันอังคารที่ 8 กุมภาพันธ์ พ.ศ. 2565 ซึ่งเป็นการประชุมร่วมกันของรัฐสภา ส.ส. ในสังกัดพรรคเศรษฐกิจไทยก็ได้เข้าร่วมประชุมเป็นครั้งแรก

ต่อมานาย บุญสิงห์ วรินทร์รักษ์ สส. บัญชีรายชื่อ ได้แจ้งข่าวหลังจากประชุม สส. ของพรรคว่าพรรคเศรษฐกิจไทยเตรียมจัดประชุมใหญ่สามัญประจำปีในวันศุกร์ที่ 18 มีนาคม เพื่อแก้ไขข้อบังคับพรรคเปลี่ยนแปลงที่ทำการพรรคมาอยู่ที่ อาคารยูทาวเวอร์ แขวงศรีนครินทร์ เขตสวนหลวง และเปลี่ยนแปลงตราโลโก้พรรค เลือกตั้งคณะกรรมการบริหารพรรคชุดใหม่จำนวน 26 คนโดยตามกระแสข่าว พลเอก วิชญ์ เทพหัสดิน ณ อยุธยา ซึ่งลาออกจากพรรคพลังประชารัฐอย่างเป็นทางการและเข้าร่วมประชุมกับพรรคอย่างเป็นทางการในวันนี้จะดำรงตำแหน่งหัวหน้าพรรคส่วนเลขาธิการพรรคจะเป็นร้อยเอก ธรรมนัส พรหมเผ่า

#### ครั้งที่สอง (พร้อมนักการเมืองอื่น)
จากนั้นในวันที่ 18 สิงหาคม พ.ศ. 2567 หลังจากที่ร้อยเอกธรรมนัสประกาศแยกทางเดินกับพลเอก ประวิตร วงษ์สุวรรณ หัวหน้าพรรคพลังประชารัฐ จากกรณีที่ไม่มีชื่อของร้อยเอกธรรมนัสในโผคณะรัฐมนตรีชุดใหม่ของแพทองธาร ชินวัตร นายกรัฐมนตรี ก็มีกระแสข่าวว่าร้อยเอกธรรมนัสเตรียมนำ สส. ในสังกัดของตนเองออกจากพรรคพลังประชารัฐมาสังกัดพรรคกล้าธรรม และในการเสนอชื่อผู้ดำรงตำแหน่งรัฐมนตรีในสัดส่วนของร้อยเอกธรรมนัสนั้น มีชื่อของนฤมล ภิญโญสินวัฒน์ ถูกเสนอชื่อให้ดำรงตำแหน่งรัฐมนตรีว่าการกระทรวงเกษตรและสหกรณ์ แทนร้อยเอกธรรมนัส กระทั่งวันที่ 3 กันยายน ได้มีพระบรมราชโองการโปรดเกล้าแต่งตั้งคณะรัฐมนตรีชุดใหม่ โดยมีรัฐมนตรีในโควต้าของร้อยเอกธรรมนัสในนามพรรคกล้าธรรมจำนวน 2 คน คือ นฤมล ภิญโญสินวัฒน์ ในตำแหน่งรัฐมนตรีว่าการกระทรวงเกษตรและสหกรณ์ และ อิทธิ ศิริลัทธยากร ในตำแหน่งรัฐมนตรีช่วยว่าการกระทรวงเกษตรและสหกรณ์

ต่อมาเมื่อวันที่ 5 ตุลาคม พ.ศ. 2567 นายกฤดิทัช แสงธนโยธิน สส. บัญชีรายชื่อและหัวหน้าพรรคใหม่ ถูกขับออกจากพรรค และในวันถัดมา เชาวฤทธิ์ ขจรพงศ์กีรติ สส.บัญชีรายชื่อและหัวหน้าพรรคพลังสังคมใหม่ก็ถูกขับออกพรรค ต่อมาทั้งสองได้เข้ามาสมัครเป็นสมาชิกพรรคกล้าธรรม โดยกฤดิทัชให้สัมภาษณ์ว่า ตนสมัครเป็นสมาชิกพรรคกล้าธรรมแล้ว หลังจากที่พรรคใหม่ ซึ่งเป็นพรรคเดิมที่ตนสังกัด มีมติขับตนออกจากสมาชิกพรรค อย่างไรก็ดีในการทำงานในพรรคใหม่ฐานะพรรคร่วมฝ่ายค้าน ยอมรับว่าไม่มีบทบาท ไม่มีที่ยืน และทำงานร่วมกันไม่ได้ ต้องอยู่อย่างโดดเดี่ยว และเมื่อมีหลายพรรคที่รัฐบาลชวนไปอยู่ด้วยจึงได้ตัดสินใจร่วมงานกับพรรคกล้าธรรม ซึ่งยอมรับว่าการตัดสินใจดังกล่าวเพราะได้พูดคุยกับร้อยเอก ธรรมนัส พรหมเผ่า และที่ผ่านมา สส.ในกลุ่มพรรคเล็ก 5-6 คนคุยกันตลอด เพราะมีแนวทางขับเคลื่อนเพื่อยื่นญัตติต่าง ๆ ร่วมกัน แต่การย้ายสังกัดพรรคกล้าธรรมนั้น ขณะนี้มีชัดเจน 2 คน ส่วนที่เหลือยังอยู่ระหว่างการพิจารณาแนวทาง ซึ่งตนตอบแทนคนอื่นไม่ได้ ต่อมาเมื่อวันที่ 15 ตุลาคม บัญชา เดชเจริญศิริกุล สส. บัญชีรายชื่อและหัวหน้าพรรคท้องที่ไทย ได้ย้ายมาสังกัดพรรคกล้าธรรมทำให้ทางพรรคมี ส.ส. ในสภาทั้งสิ้น 3 คน จากนั้นอีก 6 วันต่อมา ปรีดา บุญเพลิง สส. บัญชีรายชื่อและหัวหน้าพรรคครูไทยเพื่อประชาชน ซึ่งถูกขับออกจากพรรคได้ย้ายมาสมัครเป็นสมาชิกพรรคกล้าธรรม ทำให้พรรคมี สส. ในสภาทั้งสิ้น 4 คน

นอกจากนี้ ยังมีผู้ที่เข้ามาสมัครเป็นสมาชิกพรรคเพิ่มเติม อาทิ พงษ์ศักดิ์ จ่าแก้ว นายกองค์การบริหารส่วนจังหวัดสุราษฎร์ธานี และอนงค์นาถ จ่าแก้ว อดีตผู้สมัคร สส.สุราษฎร์ธานี พรรครวมไทยสร้างชาติ ซึ่งปัจจุบันดำรงตำแหน่งเลขานุการรัฐมนตรีว่าการกระทรวงเกษตรและสหกรณ์ (นฤมล ภิญโญสินวัฒน์) 

ต่อมาเมื่อวันที่ 11 ธันวาคม พ.ศ. 2567 ที่ประชุมคณะกรรมการบริหารพรรคพลังประชารัฐมีมติขับร้อยเอกธรรมนัส พร้อม สส. ในกลุ่มธรรมนัส รวมจำนวน 20 คน ให้พ้นจากการเป็นสมาชิกพรรค โดยให้เหตุผลว่ามีแนวความคิดและอุดมการณ์ที่ต่างกัน ก่อนมีมติขับออกจากพรรคอย่างสมบูรณ์โดยที่ประชุมร่วมระหว่างคณะกรรมการบริหารและ สส. ในวันรุ่งขึ้นคือวันที่ 12 ธันวาคม จากนั้นเมื่อวันที่ 17 ธันวาคม นฤมลได้เปิดเผยว่า ร้อยเอกธรมนัส และ สส. ในกลุ่มธรรมนัส จะย้ายมาสังกัดพรรคกล้าธรรม โดยจะมีการประชุมใหญ่เพื่อเปลี่ยนแปลงคณะกรรมการบริหารพรรคชุดใหม่ภายในปี พ.ศ. 2568 เนื่องจากต้องใช้เวลาเตรียมการ โดยมีการคาดการณ์กันว่าร้อยเอกธรรมนัสจะดำรงตำแหน่งประธานที่ปรึกษาพรรค ส่วนไผ่ ลิกค์ สส.กำแพงเพชร จะดำรงตำแหน่งเลขาธิการพรรค ขณะที่อรรถกร ศิริลัทธยากร สส.ฉะเชิงเทรา จะดำรงตำแหน่งเหรัญญิกพรรค

โดย สส. กลุ่มธรรมนัสได้สมัครสมาชิกพรรคกล้าธรรมเมื่อช่วงบ่ายของวันที่ 18 ธันวาคม พ.ศ. 2567 พรรคกล้าธรรมได้แถลงข่าวเปิดตัว สส. กลุ่มธรรมนัสทั้ง 20 คนเข้าพรรคอย่างเป็นทางการเมื่อวันที่ 19 ธันวาคม พ.ศ. 2567 ที่สัปปายะสภาสถาน

ต่อมาในวันที่ 23 ธันวาคม พ.ศ. 2567 มีรายงานข่าวว่าหลังจากการประชุมใหญ่สามัญประจำปีในช่วงต้นปี พ.ศ. 2568 หลังเทศกาลปีใหม่ คณะกรรมการบริหารพรรคชุดใหม่มีรายชื่อที่เปลี่ยนแปลงจากเดิมได้แก่ บุญยิ่ง นิติกาญจนา สส.ราชบุรี จะเป็นเหรัญญิกพรรค โดยอรรถกร ศิริลัทธยากร สส.ฉะเชิงเทรา ที่เคยมีชื่อเป็นเหรัญญิกพรรคจะโยกไปเป็นนายทะเบียนสมาชิกพรรค ส่วนรองหัวหน้าพรรคมีจำนวน 5 คนแบ่งตามภาค

จากนั้นในวันที่ 3 กุมภาพันธ์ พ.ศ. 2568 พรรคกล้าธรรมได้จัดประชุมใหญ่สามัญประจำปีครั้งที่ 1/2568 เพื่อเลือกตั้งคณะกรรมการบริหารพรรคชุดใหม่ เนื่องจากมีกรรมการบริหารพรรคชุดเดิมจำนวน 7 คนจากทั้งหมด 11 คนลาออกทำให้กรรมการบริหารพรรคเหลือไม่ถึงกึ่งหนึ่งจึงต้องพ้นจากตำแหน่ง โดยในช่วงแรกมีทั้งหมด 25 คน ก่อนที่จะเพิ่มเป็น 32 คน โดยที่ประชุมมีมติเลือกนฤมลเป็นหัวหน้าพรรคสมัยที่ 2 ส่วนตำแหน่งเลขาธิการพรรคเป็นของไผ่ ลิกค์ ร้อยเอกธรรมนัสเป็นประธานที่ปรึกษาพรรค ส่วนตำแหน่งเหรัญญิกและนายทะเบียนสมาชิกพรรคเป็นไปตามกระแสข่าวที่ออกมาก่อนหน้านี้

### สนับสนุนการเลือกตั้งท้องถิ่น
แม้จะไม่ได้มีการส่งผู้สมัครลงสมัครในการเลือกตั้งนายกองค์การบริหารส่วนจังหวัดในประเทศไทย พ.ศ. 2568 โดยตรง แต่ก็มีการสนับสนุนจากร้อยเอก ธรรมนัส พรหมเผ่า และสมาชิกพรรคอยู่ โดยมีการสนับสนุนผู้สมัครทั้ง 5 ราย ดังนี้ 

# เจษฎา ญาณประภาศิริ ผู้สมัครนายก อบจ.สมุทรสงคราม
# ณภาภัช อัญชสาณิชมน ผู้สมัครนายก อบจ.ปราจีนบุรี สังกัดพรรคเพื่อไทย
# พงษ์ศักดิ์ จ่าแก้ว ผู้สมัครนายก อบจ.สุราษฎร์ธานี 
# ศรัณยา สุวรรณพรหม ผู้สมัครนายก อบจ.หนองบัวลำภู
# อับดุลลักษณ์ สะอิ ผู้สมัครนายก อบจ.นราธิวาส

ภายหลังการเลือกตั้งเสร็จสิ้น เจษฎา, ณภาภัช, และศรัณยาได้รับเลือกตั้ง โดยเจษฎา, ศรัณยา, และอับดุลลักษณ์เข้าเป็นสมาชิกพรรคกล้าธรรมในเวลาต่อมา

และยังมีการสนับสนุนผู้สมัครสมาชิกสภาองค์การบริหารส่วนจังหวัด โดยสนับสนุนกฤตพร คงเคว็จ ภรรยาของ ชนนพัฒฐ์ นาคสั้ว สส.สงขลา ลงสมัครสมาชิกสภาองค์การบริหารส่วนจังหวัดสงขลา เขต 1 โดยกฤตพรได้รับเลือกตั้งในเวลาต่อมา

นอกจากนี้ ธรรมนัสได้ให้สัมภาษณ์ไว้ว่า อีกไม่นานนายกองค์การบริหารส่วนจังหวัดพะเยา (ธวัช สุทธวงค์ สังกัดพรรคเพื่อไทยในการเลือกตั้งปี พ.ศ. 2567) และจังหวัดมุกดาหาร (วีระพงษ์ ทองผา) ก็จะมาสังกัดอยู่กับพรรคกล้าธรรมด้วย

## บุคลากร
### หัวหน้าพรรค

### เลขาธิการพรรค

### กรรมการบริหารพรรค

## กิจกรรมอื่น ๆ ของพรรค
### กลุ่ม Bangkok First

## การเลือกตั้ง
พรรคเศรษฐกิจไทยส่งผู้สมัครลงรับเลือกตั้งครั้งแรกคือการเลือกตั้งสมาชิกสภาผู้แทนราษฎรจังหวัดลำปาง เขต 4 แทนตำแหน่งที่ว่าง พ.ศ. 2565 ซึ่งทางพรรคได้ส่ง วัฒนา สิทธิวัง สส.ในพื้นที่เดิม ลงสมัครรับเลือกตั้ง หลังจากที่พ้นจากตำแหน่งเนื่องจากศาลฎีกามีคำสั่งให้เลือกตั้งใหม่ ปรากฎว่าไม่ได้รับเลือกตั้ง

ต่อมาพรรคเศรษฐกิจไทยได้เปลี่ยนชื่อเป็นพรรคกล้าธรรม แม้ไม่ได้ส่งผู้สมัครในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แต่ได้ส่งผู้สมัครลงรับเลือกตั้งในนามพรรคกล้าธรรมครั้งแรกในการเลือกตั้งสมาชิกสภาผู้แทนราษฎรจังหวัดนครศรีธรรมราช เขต 8 แทนตำแหน่งที่ว่าง พ.ศ. 2568 ซึ่งทางพรรคได้ส่ง ก้องเกียรติ เกตุสมบัติ ลงสมัคร และได้รับเลือกตั้ง ส่งผลให้พรรคกล้าธรรมสามารถเสนอรายชื่อผู้สมัครตำแหน่งนายกรัฐมนตรีได้เนื่องจากมีสมาชิกสภาผู้แทนราษฎรครบ 25 ราย อย่างไรก็ตาม ไม่พบว่ามีการแจ้งรายชื่อบุคคลที่ได้รับเสนอชื่อเป็นนายกรัฐมนตรีไทยจากพรรคในช่วงเปิดรับสมัคร ซึ่งตอนนั้นใช้ชื่อว่าพรรคเศรษฐกิจใหม่แต่อย่างใด และ บุญสิงห์ วรินทร์รักษ์ รองหัวหน้าพรรค กล่าวว่าพรรคจะยังไม่ต่อรองตำแหน่งรัฐมนตรีทันทีหลังได้ สส. จากผลการเลือกตั้งซ่อมดังกล่าว

### ผลการเลือกตั้ง

### เลือกตั้งซ่อม

## เชิงอรรถ

## อ้างอิง

## แหล่งข้อมูลอื่น
* 
* 
* 


กล้าธรรม
กล้าธรรม
หมวดหมู่:พรรคกล้าธรรม